Diskors ta' Elifaż Wieġeb Elifaż it-Temani u qal: Jekk ngħidulek kelma tiflaħ għaliha? Imma min jista' jżomm fommu sieket? Ara, lix-xjuħ int kont tgħallimhom, u l-idejn merħija kont issaħħaħ. Min kien jogħtor kien iqajmu kliemek, u l-irkupptejn mitruħa jsaħħaħlu. Issa li ġie dan fuqek, tisbel, għax l-għawġ laqat lilek, tinstaram. Ma jagħmillekx iżjed il-qalb twemminek? Ma tnissillekx tama ħajtek bla tebgħa? Ftakar: liema bniedem bla ħtija ntilef? Fejn qatt rajt in-nies sewwa meqruda? Milli rajt jien, dawk li jaħdmu l-ħażen u l-għawġ jiżirgħu, ħażen u għawġ jaħsdu; b'nifs ta' Alla jinqerdu, b'riefnu tal-korla tiegħu jintemmu. Jiskot għajjat l-iljun u tgargir l-iljuna, u l-frieħ tal-ljun jitfarrkulhom snienhom. Imut l-iljun għax tonqsu l-priża, u l-frieħ tal-ljuna jixterdu. Issa lili waslet kelma bil-ħatfa, u ħakmet widinti d-diwi tagħha; fit-tħassib dwar fantażmi billejl, meta jaqa' n-ngħas tqil fuq il-bnedmin, qabadni biża' u tkexkix, li regħedli għadmi kollu. Għadda riħ minn fuq wiċċi, riefnu qajjem xewk xewk lil ġismi. Xi ħadd kien wieqaf, ma stajtx nagħraf wiċċu, tfaċċat xbieha quddiem għajnejja, skiet … u mbagħad smajt leħen: "Jista' l-bniedem ikun ġust quddiem Alla , il-maħluq ikun safi f'għajnejn Dak li ħalqu? Jekk lanqas il-qaddejja tiegħu Alla ma jafda, u sal-anġli tiegħu jsib xi jgħid fihom, kif jistgħu dawk li jgħammru fi djar tat-tafal, li s-sisien tagħhom imwaqqfa fit-trab, ikunu safja f'għajnejn min għamilhom? Bejn tlugħ ix-xemx u nżulha jitfarrku, u jgħibu għal dejjem bla isem. Iva, jinqata' l-ħabel tat-tinda tagħhom, u jmutu nieqsa mill-għerf."